CELEX: 32019D0025(01)
Language: lv
Date: 2019-07-26 00:00:00
Title: Eiropas Centrālās bankas Lēmums (ES) 2019/1349 (2019. gada 26. jūlijs) par procedūru un nosacījumiem, ar kādiem kompetentā iestāde īsteno noteiktas pilnvaras attiecībā uz sistēmiski nozīmīgu maksājumu sistēmu pārraudzību (ECB/2019/25)

16.8.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 214/16
               
            
         EIROPAS CENTRĀLĀS BANKAS LĒMUMS (ES) 2019/1349
         (2019. gada 26. jūlijs)
         par procedūru un nosacījumiem, ar kādiem kompetentā iestāde īsteno noteiktas pilnvaras attiecībā uz sistēmiski nozīmīgu maksājumu sistēmu pārraudzību (ECB/2019/25)
         EIROPAS CENTRĀLĀS BANKAS PADOME,
         ņemot vērā Līgumu par Eiropas Savienības darbību un jo īpaši tā 127. panta 2. punktu,
         ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 3.1. pantu, 22. pantu un 34.1. panta pirmo ievilkumu,
         ņemot vērā Eiropas Centrālās bankas Regulu (ES) Nr. 795/2014 (2014. gada 3. jūlijs) par sistēmiski nozīmīgu maksājumu sistēmu pārraudzību (ECB/2014/28) (1) un jo īpaši tās 21. panta 2. punktu,
         tā kā:
         
                     (1)
                  
                  
                     Līguma 127. panta 2. punkta ceturtais ievilkums un Eiropas Centrālo banku sistēmas un Eiropas Centrālās bankas Statūtu 3.1. panta ceturtais ievilkums pilnvaro Eurosistēmu veicināt norēķinu sistēmu raitu darbību.
                  
               
                     (2)
                  
                  
                     Eurosistēma maksājumu sistēmu raitu darbību cita starpā veicina, veicot pārraudzību.
                  
               
                     (3)
                  
                  
                     Starptautisko norēķinu bankas Maksājumu un norēķinu sistēmu komiteja (Committee on Payment and Settlement Systems; CPSS) kopā ar Starptautiskās vērtspapīru komisiju organizācijas Tehnisko komiteju (Technical Committee of the International Organization of Securities Commissions; IOSCO) 2012. gada aprīlī publicēja “Finanšu tirgu infrastruktūru principi” (tālāk tekstā – “CPSS-IOSCO principi”) (2). Pēc tam Maksājumu un tirgus infrastruktūras komiteja, kas ir CPSS pēctece, kopā ar IOSCO publicēja norādījumus attiecībā uz šiem principiem.
                  
               
                     (4)
                  
                  
                     Saskaņā ar CPSS-IOSCO principiem uz sistēmiski nozīmīgu maksājumu sistēmu (SNMS) jāattiecas efektīvai pārraudzībai, kura pamatojas uz skaidri noteiktiem un publiskotiem kritērijiem, jo, ja SNMS netiek pietiekami aizsargāta pret to apdraudošajiem riskiem, SNMS var būt sistēmisku risku rašanās pamatā. Turklāt CPSS-IOSCO principi nosaka īpašas pārraudzības prasības kritiski svarīgu pakalpojumu sniedzējiem, no kuriem ir atkarīga nepārtraukta un pienācīga tirgus infrastruktūras darbība. Tāpat CPSS-IOSCO principi nosaka, ka kompetentajām iestādēm jābūt pietiekamām pilnvarām un resursiem, lai tās varētu veikt savus attiecīgos uzdevumus, tostarp pilnvarām veikt korektīvus pasākumus.
                  
               
                     (5)
                  
                  
                     Eiropas Centrālā banka (ECB) CPSS-IOSCO principus un turpmākos norādījumus, ciktāl tie attiecas uz SNMS, īstenojusi ar Regulu (ES) Nr. 795/2014 (ECB/2014/28).
                  
               
                     (6)
                  
                  
                     Lai nodrošinātu augstāko pārraudzības standartu piemērošanu, saskaņā ar Regulas (ES) Nr. 795/2014 (ECB/2014/28) 24. pantu ECB Padome pārskatīja minēto regulu, lai izvērtētu, vai tā ir jāgroza, un pēc tam pieņēma Eiropas Centrālās bankas Regulu (ES) 2017/2094 (ECB/2017/32) (3), ar kuru kompetentās iestādes pilnvaras saņemt informāciju un dokumentus no SNMS operatora saskaņā ar Regulas (ES) Nr. 795/2014 (ECB/2014/28) 21. pantu, papildināja ar papildu instrumentiem.
                  
               
                     (7)
                  
                  
                     Tādējādi Regulas (ES) Nr. 795/2014 (ECB/2014/28) 21. panta 1. punkts pilnvaro kompetento iestādi iegūt informāciju un dokumentus no SNMS operatora, lūgt SNMS operatoram iecelt neatkarīgu ekspertu, kas veic pārbaudi vai sniedz neatkarīgu vērtējumu par SNMS darbību, un veikt pārbaudes uz vietas vai deleģēt to veikšanu.
                  
               
                     (8)
                  
                  
                     Turklāt Regulas (ES) Nr. 795/2014 (ECB/2014/28) 21. panta 2. punktā noteikts, ka ECB pieņem lēmumu par procedūru un nosacījumiem 21. panta 1. punktā minēto pilnvaru īstenošanai.
                  
               
                     (9)
                  
                  
                     Lai nodrošinātu, ka tiek ievērotas trešo personu tiesības, kompetentajai iestādei būtu jāīsteno Regulas (ES) Nr. 795/2014 (ECB/2014/28) 21. pantā noteiktās pilnvaras, ievērojot vispārīgos samērīguma, vienlīdzīgas attieksmes, efektivitātes, lietderības, caurredzamības un procesuālās kārtības principus. Turklāt, lai ievērotu šos principus, lēmums izmantot Regulas (ES) Nr. 795/2014 (ECB/2014/28) 21. pantā noteiktās pārraudzības pilnvaras būtu jāpieņem vismaz ar iepriekš noteiktu obligāto saturu, un pirms pārraudzības pilnvaru īstenošanas tas būtu jāpaziņo SNMS operatoram.
                  
               
                     (10)
                  
                  
                     Oficiāls lēmums nav vajadzīgs, lai īstenotu pilnvaras iegūt informāciju vai dokumentus, un kompetentā iestāde tās var īstenot atbilstīgi savām pārraudzības vajadzībām, proti, lai pārbaudītu atbilstību Regulai (ES) Nr. 795/2014 (ECB/2014/28) un stiprinātu plašāka mērķa sasniegšanu, veicinot maksājumu sistēmu vienmērīgu darbību sistēmiskā līmenī.
                  
               
                     (11)
                  
                  
                     Efektīvas pārraudzības nolūkā ir svarīgi, lai kompetentā iestāde varētu noteikt prasības attiecībā uz ieceltā neatkarīga eksperta veidu, iesniedzamā ziņojuma saturu un darbības jomu, ziņojuma apstrādi, tostarp informācijas atklāšanu un publicēšanu, un ziņojuma sagatavošanas grafiku.
                  
               
                     (12)
                  
                  
                     Ieceļot neatkarīgu ekspertu, lai veiktu pārbaudi vai sniegtu neatkarīgu vērtējumu par SNMS, būtu jāizvairās no interešu konflikta un jāievēro konkrētas prasības, lai nodrošinātu, ka neatkarīgajam ekspertam ir nepieciešamā kvalifikācija, spējas un zināšanas savu uzdevumu veikšanai.
                  
               
                     (13)
                  
                  
                     SNMS operators var nodot pamatfunkcijas, kas saistītas ar darījumu klīringu un norēķiniem. Ja šīs funkcijas neveic pats SNMS operators, bet gan kritiski svarīgu pakalpojumu sniedzēji, ir būtiski, lai kompetentā iestāde varētu īstenot savas pilnvaras saskaņā ar Regulas (ES) Nr. 795/2014 (ECB/2014/28) 21. pantu tādā pašā veidā un tādā pašā apmērā attiecībā uz kritiski svarīgu pakalpojumu sniedzējiem kā attiecībā uz SNMS operatoru. Lai to nodrošinātu, ir būtiski, ka SNMS operators līgumos ar saviem kritiski svarīgu pakalpojumu sniedzējiem ietvertu noteikumus, kas kritiski svarīgu pakalpojumu sniedzēja pārstāvjiem vai darbiniekiem un attiecīgos gadījumos kompetentajai iestādei, neatkarīgajam ekspertam un pārbaužu uz vietas darba grupai ļauj sniegt informāciju, dokumentus un rakstiskus vai mutiskus skaidrojumiem un kas ļauj veikt pārbaudes uz vietas kritiski svarīgu pakalpojumu sniedzēja atrašanās vietā.
                  
               
                     (14)
                  
                  
                     Lai efektīvi risinātu ārkārtas situācijas, ir svarīgi, lai kompetentajām iestādēm būtu iespēja nepiemērot noteiktas prasības attiecībā uz to pilnvaru īstenošanu atsevišķos, ierobežotos gadījumos, ievērojot šajā lēmumā paredzētos nosacījumus,
                  
               IR PIEŅĒMUSI ŠO LĒMUMU.
         
            1. pants
            Definīcijas
            Šajā lēmumā lietotajiem terminiem ir tāda pati nozīme kā Regulā (ES) Nr. 795/2014 (ECB/2014/28) definētajiem terminiem, un tajā tiek piemērotas arī šādas definīcijas:
            
                        1)
                     
                     
                        “neatkarīgs eksperts” ir fiziska vai juridiska persona, kurai nav attiecību, kas rada interešu konfliktu attiecībā uz SNMS vai SNMS operatoru vai tā vairākuma akcionāriem, un kurai ir īpašas zināšanas par tādu finanšu tirgus infrastruktūru pārbaudi un izvērtēšanu, kuru uzmanības centrā ir finanšu regulējums, informācijas sistēmas un komunikāciju tehnoloģijas, riska pārvaldība, finanšu pārskati vai revīzija;
                     
                  
                        2)
                     
                     
                        “neatkarīgs izvērtējums” ir SNMS darbības novērtējums, kuras mērķis ir sniegt: ieskatu par jebkādiem riskiem un apdraudējumiem; apliecinājumu par SNMS operatora sasniegto, mazinot riskus un apdraudējumus; un apstiprinājumu SNMS operatora uz risku un apdraudējumu mazināšanu vērsto politikas nostādņu, procedūru un kontroles pasākumu efektivitātei;
                     
                  
                        3)
                     
                     
                        “pārbaude” ir faktu, dokumentu, informācijas un pasākumu pārbaude un analīze, kā arī to konstatējumu interpretācija, izmantojot zināmas un plaši izmantotas pārbaudes metodes;
                     
                  
                        4)
                     
                     
                        “pārbaude uz vietas” ir pārbaude, kas notiek SNMS operatora atrašanās vietā vai attiecīgā vietā, kas saistīta ar SNMS operatora darbību, tostarp kritiski svarīgu pakalpojumu sniedzēja atrašanās vietā, ciktāl SNMS operatora līgumi ar attiecīgo kritiski svarīgu pakalpojumu sniedzēju ļauj veikt šādu pārbaudi, kuras mērķis ir cita starpā veikt uzņēmējdarbības modeļu vai pārvaldības, dažādu risku un iekšējās kontroles sistēmu padziļinātu analīzi;
                     
                  
                        5)
                     
                     
                        “pārbaudes uz vietas darba grupa” ir ekspertu grupa no kompetentās iestādes vai tās deleģējuma saņēmēja, vai attiecīgos gadījumos citas Eurosistēmas centrālās bankas, kuru vada grupas vadītājs un kuras uzdevums ir veikt pārbaudi uz vietas;
                     
                  
                        6)
                     
                     
                        “kritiski svarīgu pakalpojumu sniedzējs” ir pakalpojumu sniedzējs, kuram ir tieša līgumiska vienošanās ar SNMS operatoru par tādu pastāvīgu pakalpojumu sniegšanu attiecīgajam SNMS operatoram un potenciāli SNMS dalībniekiem, kuri ir būtiski, lai nodrošinātu informācijas konfidencialitāti un integritāti un pakalpojumu pieejamību, kā arī SNMS pamatfunkciju raitu darbību;
                     
                  
                        7)
                     
                     
                        “cita iestāde” ir par SNMS pārraudzību atbildīga iestāde, kura nav kompetentā iestāde vai centrālās banka, kas pārrauga vai uzrauga SNMS kritiski svarīgu pakalpojumu sniedzējus, un kurai var deleģēt pilnvaras veikt pārbaudes uz vietas.
                     
                  
         
            2. pants
            Vispārīgie principi
            
               1.   Šajā lēmumā noteikta procedūra, ko ievēro kompetentā iestāde, un nosacījumi, kam tā atbilst, īstenojot savas pilnvaras saskaņā ar Regulas (ES) Nr. 795/2014 (ECB/2014/28) 21. panta 1. punktu.
            
            
               2.   Īstenojot savas pilnvaras saskaņā ar Regulas (ES) Nr. 795/2014 (ECB/2014/28) 21. panta 1. punktu, kompetentā iestāde:
               
                           a)
                        
                        
                           ņem vērā Regulas (ES) Nr. 795/2014 (ECB/2014/28) mērķus un to piemērojamību lietas apstākļiem un īsteno tikai tādas pilnvaras, kas ir proporcionālas šiem mērķiem un lietas apstākļiem, lai izvairītos no nevajadzīga sloga SNMS operatoriem;
                        
                     
                           b)
                        
                        
                           konsekventi piemēro vienādas prasības līdzīgiem SNMS operatoriem, vai pamato atšķirīgu attieksmi pret SNMS operatoriem.
                        
                     
            
               3.   Neierobežojot 11. pantu, kompetentā iestāde rakstiski paziņo SNMS operatoram par savu lēmumu izmantot kādu no Regulas (ES) Nr. 795/2014 (ECB/2014/28) 21. panta 1. punkta b) vai c) apakšpunktā noteiktajām pilnvarām.
            
            
               4.   Šā panta 3. punktā minētajā lēmumā norāda:
               
                           a)
                        
                        
                           tā juridisko bāzi un pamatojumu;
                        
                     
                           b)
                        
                        
                           īstenojamās pilnvaras;
                        
                     
                           c)
                        
                        
                           jebkuru no 4.–7. pantā noteiktajām papildu prasībām – atbilstoši īstenojamām pilnvarām;
                        
                     
                           d)
                        
                        
                           ja īstenojamās pilnvaras ir pilnvaras veikt pārbaudes uz vietas un saskaņā ar 11. pantu attiecīgajam SNMS operatoram nav iesniegts rakstisks paziņojums – apsvērumus darbību veikšanai, iepriekš neinformējot SNMS operatoru;
                        
                     
                           e)
                        
                        
                           iemeslus, uz kuru pamata SNMS operators var apstrīdēt lēmumu.
                        
                     
            
               5.   Neatkarīgajam ekspertam vai pārbaudes uz vietas darba grupai ir šādas pilnvaras:
               
                           a)
                        
                        
                           tiesības lūgt sniegt informāciju un dokumentus saskaņā ar 3. pantu;
                        
                     
                           b)
                        
                        
                           tiesības pārbaudīt SNMS operatora grāmatvedības un uzskaites dokumentus un kopēt vai veikt izrakstus no šādiem grāmatvedības un uzskaites dokumentus, tostarp tādiem, kas saistīti ar SNMS kritiski svarīgu pakalpojumu sniedzēju sniegtajiem pakalpojumiem, ciktāl to pieļauj attiecīgie līgumi starp SNMS operatoru un kritiski svarīgu pakalpojumu sniedzējiem;
                        
                     
                           c)
                        
                        
                           tiesības saņemt rakstiskus vai mutiskus paskaidrojumus no SNMS operatora vai tā kritisko pakalpojumu sniedzēju pārstāvjiem vai darbiniekiem (pēdējā gadījumā tikai tiktāl, ciktāl to pieļauj attiecīgie līgumi starp SNMS operatoru un kritiski svarīgu pakalpojumu sniedzējiem, un tikai saistībā ar pakalpojumiem, ko SNMS sniedz šie kritiski svarīgo pakalpojumu sniedzēji);
                        
                     
                           d)
                        
                        
                           iztaujāt citas personas, kurām saskaņā ar likumiem vai līgumiem ir pienākums sniegt informāciju, lai nodrošinātu tādas informācijas vākšanu, kas attiecas uz pārbaudes, neatkarīgas izvērtēšanas vai pārbaudes uz vietas būtību.
                        
                     
            
               6.   Pēc pārbaudes vai neatkarīgas izvērtēšanas pabeigšanas neatkarīgais eksperts SNMS operatoram un kompetentajai iestādei iesniedz ziņojuma projektu, bet vēlāk galīgo ziņojumu –kompetentajai iestādei tās noteiktajā formātā un struktūrā. Neatkarīgais eksperts nodrošina, ka visu ziņojuma secinājumu pamatā ir pierādījumi un ka, ciktāl tam zināms, secinājumi ir precīzi.
            
            
               7.   Pēc pārbaudes uz vietas pabeigšanas kompetentā iestāde sava ziņojuma projektu iesniedz SNMS operatoram.
            
            
               8.   SNMS operatoram ir iespēja sniegt rakstiskus komentārus par ziņojuma projektu, ko sniedzis neatkarīgais eksperts vai kompetentā iestāde. SNMS operatora valde pirms galīgā ziņojuma iesniegšanas to apstiprina un paraksta vai nosūta to atpakaļ kompetentajai iestādei vai attiecīgos gadījumos neatkarīgajam ekspertam.
            
            
               9.   Dienesta noslēpuma ievērošanas pienākums attiecas uz visām personām saistībā ar to darbu pārbaudes veikšanā, neatkarīgā izvērtēšanā vai pārbaudēs uz vietas. Visu informāciju, ko sniedz saskaņā ar šo lēmumu, uzskata par konfidenciālu, izņemot gadījumus, kuros tās izpaušana ir paredzēta Savienības vai nacionālajos tiesību aktos.
            
            
               10.   Secinājumus, kas izriet no pārbaudēm, neatkarīgām izvērtēšanām vai pārbaudēm uz vietas saskaņā ar Regulas (ES) Nr. 795/2014 (ECB/2014/28) 21. pantu, kompetentā iestāde var publicēt vai nu tādā detalizācijas pakāpē, kas neļauj identificēt atsevišķu sistēmu vai operatoru, vai ar SNMS operatora piekrišanu – citā veidā.
            
         
         
            3. pants
            Kompetentās iestādes pilnvaru īstenošana, lūdzot iegūt informāciju un dokumentus
            
               1.   Kompetentā iestāde var lūgt SNMS operatoram sniegt visu informāciju un dokumentus, kas vajadzīgi tai ar Regulu (ES) Nr. 795/2014 (ECB/2014/28) piešķirto pārraudzības funkciju efektīvai un sekmīgai veikšanai, tostarp informāciju un dokumentus, kas pārraudzības vajadzībām jāsniedz regulāros intervālos un noteiktos formātos.
            
            
               2.   Pieprasot SNMS operatoram sniegt informāciju un dokumentus saskaņā ar Regulas (ES) Nr. 795/2014 (ECB/2014/28) 21. panta 1. punkta a) apakšpunktu, kompetentā iestāde norāda:
               
                           a)
                        
                        
                           sniedzamo informāciju vai dokumentu;
                        
                     
                           b)
                        
                        
                           informācijas vai dokumenta formātu un sniegšanas procedūru;
                        
                     
                           c)
                        
                        
                           informācijas vai dokumenta sniegšanas termiņu un attiecīgos gadījumos intervālus, kuros tā jāsniedz, neierobežojot SNMS operatora vispārējo pienākumu sniegt atbildi bez nepamatotas kavēšanās.
                        
                     
            
               3.   SNMS operators informāciju vai dokumentu sniedz lūgtajā termiņā un attiecīgā gadījumā lūgtajos intervālos, ja vien tas kompetentajai iestādei nevar sniegt pierādījumus, ka uz to attiecas kāds no šādiem apstākļiem:
               
                           a)
                        
                        
                           informācija vai dokuments nav uzreiz pieejams;
                        
                     
                           b)
                        
                        
                           informācija vai dokuments nepieder tikai SNMS operatoram vai tas neattiecas tikai uz SNMS operatora darbību, un tāpēc jāsaņem trešās personas piekrišana minētās informācijas vai dokumenta sniegšanai kompetentajai iestādei.
                        
                     Ja kompetentā iestāde piekrīt pierādījumiem par to, ka piemērojams kāds no apstākļiem, tā var SNMS operatoram piešķirt papildu laiku attiecīgās informācijas vai dokumentu sniegšanai.
            
            
               4.   SNMS operators un tā darbinieki nav atbrīvoti no šajā lēmumā noteikto pienākumu sniegt informāciju vai dokumentus izpildes, pamatojoties uz dienesta noslēpumu.
            
            
               5.   SNMS operators līgumos ar trešām personām, tostarp ar kritiski svarīgu pakalpojumu sniedzējiem, iekļauj noteikumus, kas ļauj sniegt informāciju un dokumentiem kompetentajai iestādei, neatkarīgajam ekspertam un pārbaudes uz vietas darba grupai saistībā ar šo trešo personu sniegtajiem pakalpojumiem SNMS.
            
         
         
            4. pants
            Kompetentās iestādes pilnvaru īstenošana, lūdzot neatkarīga eksperta iecelšanu
            
               1.   Kompetentā iestāde var lūgt SNMS operatoram iecelt neatkarīgu ekspertu, lai veiktu pārbaudi saskaņā ar 5. pantu vai neatkarīgu izvērtēšanu saskaņā ar 6. pantu. Kompetentā iestāde par savu lēmumu lūgt SNMS operatoram iecelt neatkarīgu ekspertu SNMS operatoram paziņo saskaņā ar 2. panta 4. punktu. SNMS operators sedz visas izmaksas, kas saistītas ar neatkarīgā eksperta iecelšanu.
            
            
               2.   Ieceļot neatkarīgu ekspertu, SNMS operators attiecīgos gadījumos apspriežas ar saviem kritiski svarīgu pakalpojumu sniedzējiem.
            
            
               3.   Kompetentā iestāde nodrošina, ka lēmums, ar kuru tā SNMS operatoram pieprasa iecelt neatkarīgu ekspertu, ietver vismaz šādas prasības un informāciju:
               
                           a)
                        
                        
                           ka SNMS operatora ieceltais neatkarīgais eksperts pēdējo divu gadu laikā ne tieši, ne netieši nav bijis iesaistīts attiecīgās SNMS darbībā vai pārraudzībā, un tam ir īpašās zināšanas, kas vajadzīgas, lai veiktu pārbaudi un neatkarīgu izvērtēšanu, tostarp, piemēram, pieredze saistībā ar finanšu tirgus infrastruktūrām, finanšu regulējumu, informācijas sistēmām un komunikāciju tehnoloģijām, riska pārvaldību, finanšu pārskatiem vai revīziju;
                        
                     
                           b)
                        
                        
                           detalizētu informāciju par neatkarīgā eksperta lomu, pienākumiem, pilnvarām un prasīto kompetenci, spējām un zināšanām;
                        
                     
                           c)
                        
                        
                           ka SNMS operators nodrošina, ka neatkarīgajam ekspertam ir nepieciešamā kvalifikācija, spējas un zināšanas un ka tas veic savas funkcijas, neesot interešu konflikta situācijā un ievērojot šā panta 5.–7. punktā noteiktās prasības;
                        
                     
                           d)
                        
                        
                           termiņu, līdz kuram tiek iecelts neatkarīgais eksperts;
                        
                     
                           e)
                        
                        
                           ka SNMS operators informē kompetento iestādi par to, kā izpildītas kompetentās iestādes noteiktās prasības, un sniedz attiecīgus norādījumus šajā sakarā;
                        
                     
                           f)
                        
                        
                           ka SNMS operators šā panta 13. punkta vajadzībām iesniedz neatkarīgā eksperta kontaktinformāciju.
                        
                     
            
               4.   Lēmums, ar kuru kompetentā iestāde pieprasa SNMS operatoram iecelt neatkarīgu ekspertu, var ietvert prasības papildus tām, kas izklāstītas iepriekš 3. punktā. SNMS operators lēmumu, ar ko kompetentā iestāde pieprasa iecelt neatkarīgu ekspertu, pievieno līgumam, par kuru tas vienojas ar neatkarīgo ekspertu.
            
            
               5.   Veicot savas funkcijas, neatkarīgajam ekspertam ir visas 6. panta 3. punktā minētās pilnvaras.
            
            
               6.   SNMS operators nodrošina, ka neatkarīgajam ekspertam, kas iecelts pārbaudes vai neatkarīgas izvērtēšanas veikšanai, ir vismaz šāda kvalifikācija:
               
                           a)
                        
                        
                           pabeigta augstākā izglītība vai līdzvērtīgs kvalifikācijas līmenis;
                        
                     
                           b)
                        
                        
                           sertifikāts vai diploms, ko piešķīrusi vai atzinusi ES dalībvalsts, par profesionālu kompetenci kādā no jomām, kurā neatkarīgajam ekspertam ir nepieciešamas speciālas zināšanas pārbaudes vai neatkarīgas izvērtēšanas mērķiem.
                        
                     
            
               7.   Gadījumos, kuros papildus 6. punktā prasītajai kvalifikācijai nepieciešams nodrošināt praktisku pieredzi, kompetentā iestāde var lūgt SNMS operatoram nodrošināt arī to, ka neatkarīgajam ekspertam ir pieredze (vēlams trīs gadu vai ilgāka pieredze), veicot līdzīgas pārbaudes vai neatkarīgas izvērtēšanas, vai līdzvērtīgas pārbaudes finanšu nozares uzņēmumiem. Tomēr pirms jebkādu papildu prasību piemērošanas praktiskai pieredzei kompetentā iestāde ņem vērā pārbaudes vai neatkarīgās izvērtēšanas iespējamo novitāti un ierobežojumus, ko šādas papildu prasības var noteikt potenciālajiem turpmākajiem ekspertiem. SNMS operators nodrošina, ka uz neatkarīgo ekspertu attiecas profesionālās ētikas principi, kas aptver vismaz tā funkcijas sabiedrības interesēs, integritāti un objektivitāti, kā arī profesionālo kompetenci un pienācīgu rūpību.
            
            
               8.   Pieņemot darbā neatkarīgo ekspertu, SNMS operators pieprasa pietiekamus pierādījumus par 6. un 7. punktā minēto kvalifikāciju un pieredzi. Tas informē kompetento iestādi par izvēlēto neatkarīgo ekspertu un, ja kompetentā iestāde to pieprasa, par to, kā neatkarīgā eksperta iecelšana atbilst 6. un 7. punkta prasībām. Kompetentā iestāde patur tiesības pieprasīt SNMS operatoram iecelt citu neatkarīgu ekspertu, ja tā uzskata, ka SNMS operatora izvēlētais neatkarīgais eksperts neatbilst šajā lēmumā vai lēmumā, ar kuru lūgta neatkarīga eksperta iecelšana, noteiktajām prasībām.
            
            
               9.   Ja kompetentā iestāde nav to noteikusi, SNMS operators atkarībā no kompetentās iestādes norādītās darbības jomas var vienoties ar neatkarīgo ekspertu par pārbaudes vai neatkarīgas izvērtēšanas sākuma laiku un ilgumu, tostarp gadījumos, kuros kompetentā iestāde pieprasa, lai neatkarīgu izvērtēšanu veic regulāri.
            
            
               10.   SNMS operators nodrošina, ka neatkarīgajam ekspertam visā pārbaudes vai neatkarīgas izvērtēšanas laikā pieejami visi dokumenti un informācija, kas nepieciešama pārbaudei vai neatkarīgai izvērtēšanai saskaņā ar 5. un 6. pantu. Attiecībā uz 2. panta 5. punkta c) apakšpunktu SNMS operators līgumos ar saviem kritiski svarīgu pakalpojumu sniedzējiem iekļauj noteikumus, kas ļauj neatkarīgajam ekspertam piekļūt kritiski svarīgu pakalpojumu sniedzēju pārstāvju vai darbinieku paskaidrojumiem un nodot informāciju centrālajai bankai, kura pārrauga vai uzrauga kritiski svarīgu pakalpojumu sniedzēju saskaņā ar 9. panta 4. punktu.
            
            
               11.   SNMS operators ļauj neatkarīgajam ekspertam veikt pārbaudi vai neatkarīgu izvērtēšanu SNMS operatora telpās, ja kompetentā iestāde uzskata, ka tas nodrošinās efektīvu un sekmīgu pārbaudes vai neatkarīgas izvērtēšanas veikšanu.
            
            
               12.   SNMS operators nodrošina, ka līgumā par neatkarīga eksperta pakalpojumu sniegšanu attiecībā uz pārbaudes veikšanu vai neatkarīgu izvērtēšanu noteikts, ka neatkarīga eksperta pienākums ir atbildēt uz kompetentās iestādes jautājumiem par secinājumiem pēc tam, kad beidzies neatkarīgas izvērtēšanas vai pārbaudes veikšanas termiņš.
            
            
               13.   Kompetentā iestāde var sazināties ar neatkarīgo ekspertu tieši, iepriekš par to paziņojot SNMS operatoram.
            
         
         
            5. pants
            Kompetentās iestādes pilnvaru īstenošana, lūdzot veikt pārbaudi
            Kompetentā iestāde var lūgt SNMS operatoram saskaņā ar 4. pantu iecelt neatkarīgu ekspertu pārbaudes veikšanai, ja tā uzskata, ka tas nepieciešams, lai sasniegtu Regulā (ES) Nr. 795/2014 (ECB/2014/28) noteiktos mērķus.
         
         
            6. pants
            Kompetentās iestādes pilnvaru īstenošana, lai pieprasītu neatkarīgas izvērtēšanas veikšanu
            
               1.   Kompetentā iestāde var lūgt SNMS operatoram saskaņā ar 4. pantu iecelt neatkarīgu ekspertu neatkarīgas izvērtēšanas veikšanai, ja tā uzskata, ka tas nepieciešams, lai sasniegtu Regulā (ES) Nr. 795/2014 (ECB/2014/28) noteiktos mērķus.
            
            
               2.   Kompetentā iestāde var lūgt veikt neatkarīgu izvērtēšanu vienā atsevišķā gadījumā vai – izņēmuma gadījumos – regulārā intervālā ar iepriekš noteiktu darbības jomu saistībā ar operacionāliem, drošības, riska pārvaldības, uzņēmējdarbības vai juridiskiem apsvērumiem. Ja kompetentā iestāde lūdz neatkarīgu izvērtēšanu veikt regulāros intervālos, tā nosaka un pamato šo intervālu biežumu un šādas neatkarīgas izvērtēšanas darbības jomu, kā arī tās beigu datumu.
            
            
               3.   Neatkarīgās izvērtēšanas darbības joma var attiekties uz vienu vai vairākiem jautājumiem, kurus kompetentā iestāde izvēlas, to pienācīgi pamatojot. Neatkarīgajam ekspertam ir pilnvaras vākt jebkuru SNMS informāciju, ko tas uzskata par vajadzīgu, lai nodrošinātu vispusīgu izpratni par jautājumu vai jautājumiem, kas ietverti neatkarīgās izvērtēšanas darbības jomā.
            
         
         
            7. pants
            Kompetentās iestādes pilnvaru īstenošana, veicot pārbaudes uz vietas
            
               1.   Kompetentā iestāde var veikt pārbaudi uz vietas vai deleģēt pārbaudes uz vietas citai iestādei saskaņā ar 8. pantu, ja tā uzskata, ka tas nepieciešams, lai sasniegtu Regulā (ES) Nr. 795/2014 (ECB/2014/28) noteiktos mērķus.
            
            
               2.   Neierobežojot šī lēmuma 2. panta 4. punktu, ja kompetentā iestāde izmanto pilnvaras veikt pārbaudes uz vietas, lēmumā par pārbaudēm norāda vismaz šādu informāciju:
               
                           a)
                        
                        
                           pārbaudes uz vietas priekšmetu un nolūku;
                        
                     
                           b)
                        
                        
                           to, ka juridiskās personas, attiecībā uz kuru tiek veikta pārbaude uz vietas, rīcība, kas liek šķēršļus pārbaudei uz vietas, uzskatāma par Regulas (ES) Nr. 795/2014 (ECB/2014/28) pārkāpumu, neierobežojot nacionālo tiesību aktu piemērošanu.
                        
                     
            
               3.   Kompetentā iestāde par lēmumu un par pārbaudes uz vietas darba grupas sastāvu vismaz 10 darbadienas pirms pārbaudes uz vietas sākšanas paziņo iestādei, attiecībā uz kuru tiek veikta pārbaude uz vietas.
            
            
               4.   Kompetentā iestāde nodrošina, ka pārbaudi uz vietas veic iepriekš noteiktas darbības jomas ietvaros un saskaņā ar grafiku, ko tā nosaka sadarbībā ar iestādi, attiecībā uz kuru tiek veikta pārbaude uz vietas. Tomēr, ja to uzskata par vajadzīgu, kompetentā iestāde pārbaudes uz vietas darbības jomu un grafiku pārbaudes norises laikā var pagarināt ar pārskatītu lēmumu, ko paziņo iestādei, attiecībā uz kuru tiek veikta pārbaude uz vietas.
            
            
               5.   SNMS operators līgumos ar kritiski svarīgu pakalpojumu sniedzējiem iekļauj noteikumus, kas pārbaudi uz vietas ļauj veikt arī kritiski svarīgu pakalpojumu sniedzēja atrašanās vietā. Šādi noteikumi ļauj kompetentajai iestādei pārbaudes uz vietas procesā, tostarp attiecīgās informācijas apmaiņā, iesaistīt centrālo banku, kas pārrauga vai uzrauga kritiski svarīgu pakalpojumu sniedzēju. SNMS operators nodrošina, ka šādi līgumi kompetentajai iestādei ļauj piekļūt arī kritiski svarīgu pakalpojumu sniedzēju pārstāvju vai darbinieku rakstiskiem vai mutiskiem paskaidrojumiem attiecībā uz pakalpojumu, kuru tie sniedz SNMS. SNMS operators līgumos ar saviem kritiski svarīgu pakalpojumu sniedzējiem iekļauj arī noteikumus, kuri nodrošina kompetentajai iestādei piekļuvi informācijai un secinājumiem, kas gūti kritiski svarīgu pakalpojumu sniedzēju iepriekšējās līdzīgas darbības jomas un satura pārbaudēs uz vietas, kuras jau veikusi centrālā banka, kas pārrauga vai uzrauga kritiski svarīgu pakalpojumu sniedzēju.
            
         
         
            8. pants
            Pilnvaru veikt pārbaudes uz vietas deleģēšana
            
               1.   Ievērojot attiecīgajos piemērojamos nacionālajos tiesību aktos paredzētos nosacījumus un kompetentās iestādes iekšējos procedūras noteikumus, kompetentā iestāde var deleģēt pilnvaras veikt pārbaudes uz vietas citai iestādei ar nosacījumu, ka minētā iestāde un tās pārbaudes darba grupa nodrošina informācijas un dokumentu, kas iegūti no SNMS operatora, konfidencialitāti un ievēro attiecīgos 7. panta principus, kā arī citus iekšējos organizatoriskos noteikumus pārbaužu uz vietas veikšanai, un ka deleģējošā kompetentā iestāde saglabā visas pilnvaras un atbildību attiecībā uz pārbaudi.
            
            
               2.   Kompetentā iestāde, cita iestāde un SNMS operators ievēro pārbaudes uz vietas procedūras konfidencialitāti.
            
         
         
            9. pants
            Sadarbība ar iestādēm
            
               1.   SNMS kompetentā iestāde īsteno Regulas (ES) Nr. 795/2014 (ECB/2014/28) 21. panta 1. punkta b) un c) apakšpunktā minētās pilnvaras, pamatojoties uz tās pieņemto lēmumu. Ja kompetentā iestāde ir nacionālā centrālā banka, tā par šādu lēmumu pēc tā pieņemšanas paziņo Eurosistēmai.
            
            
               2.   Ja SNMS operatora darbinieki liek šķēršļus pārbaudei uz vietas, ko saskaņā ar šo lēmumu lūgusi kompetentā iestāde, attiecīgās iesaistītās dalībvalsts nacionālā centrālā banka sniedz pārbaudes darba grupas dalībniekiem nepieciešamo palīdzību saskaņā ar nacionālajiem tiesību aktiem. Ciktāl tas vajadzīgs pārbaudei uz vietas, šī palīdzība ietver jebkādu uzņēmuma telpu un grāmatvedības dokumentu vai uzskaites dokumentu aizzīmogošanu. Ja attiecīgajai nacionālajai centrālajai bankai nav pieejamas minētās pilnvaras, tā izmanto savas pilnvaras, lai pieprasītu nepieciešamo citu nacionālo iestāžu palīdzību.
            
            
               3.   Ja pārbaudei uz vietas vai palīdzībai, kas jāsniedz saskaņā ar šā panta 2. punktu, nepieciešama tiesu iestāžu atļauja saskaņā ar piemērojamiem nacionālajiem tiesību aktiem, tad iestāde, kas veic pārbaudi uz vietas, iesniedz pieteikumu šādas atļaujas saņemšanai.
            
            
               4.   Ja SNMS operatora pārbaudes vai neatkarīgas izvērtēšanas ietvaros neatkarīgajam ekspertam jāizmanto 2. panta 5. punktā noteiktās tiesības attiecībā uz SNMS kritiski svarīgu pakalpojumu sniedzējiem, kompetentā iestāde informē centrālo banku, kas pārrauga vai uzrauga kritiski svarīgu pakalpojumu sniedzēju, par nodomu izmantot šīs tiesības, un tā par pārbaudes vai neatkarīgas izvērtēšanas secinājumiem pēc to pabeigšanas var informēt minēto centrālo banku.
            
            
               5.   Ja pārbaudi uz vietas uzskata par nepieciešamu arī SNMS kritiski svarīgu pakalpojumu sniedzēja atrašanās vietā, kompetentā iestāde informē centrālo banku, kas pārrauga vai uzrauga kritiski svarīgu pakalpojumu sniedzēju, par paredzēto pārbaudi uz vietas, pirms tas tiek paziņots SNMS operatoram.
            
            
               6.   Ciktāl centrālā banka, kas pārrauga vai uzrauga SNMS kritiski svarīgu pakalpojumu sniedzēju, jau ir veikusi tādas pašas darbības jomas un satura pārbaudi uz vietas, SNMS kompetentā iestāde var izvēlēties paļauties uz šādas pārbaudes uz vietas rezultātiem vai veikt pati savu pārbaudi uz vietas. Šajā sakarā kompetentā iestāde var lūgt kritiski svarīgu pakalpojumu sniedzēju nodrošināt piekļuvi tam pieejamai attiecīgajai informācijai un secinājumiem, vai piekrist tam, ka kompetentā iestādei piekļūst minētajiem secinājumiem centrālajā bankā. Ja pārbaude uz vietas vēl nav veikta vai tā nav veikta par to pašu darbības jomu un saturu, SNMS kompetentā iestāde pēc saviem ieskatiem var arī veikt pārbaudi uz vietas kritiski svarīgu pakalpojuma sniedzēja atrašanās vietā. To darot, kompetentā iestāde, ņemot vērā centrālo banku pilnvaras un pienākumus, var iesaistīt centrālo banku, kas pārrauga vai uzrauga kritiski svarīgu pakalpojumu sniedzēju, pārbaudes uz vietas procesā un var informēt šo centrālo banku par pārbaudes uz vietas secinājumiem pēc to pabeigšanas.
            
            
               7.   Ja pārbaudi uz vietas uzskata par nepieciešamu arī SNMS kritiski svarīgu pakalpojumu sniedzēja atrašanās vietā, kompetentā iestāde vienlaikus ar SNMS operatoru par pārbaudi paziņo arī kritiski svarīgu pakalpojumu sniedzējam saskaņā ar 2. panta 4. punktu.
            
         
         
            10. pants
            Tiesības tikt uzklausītam un piekļuve informācijai
            
               1.   Neatkarīgais eksperts vai attiecīgā gadījumā pārbaudes uz vietas darba grupa ņem vērā apsvērumus, ko neatkarīgā izvērtēšanā, pārbaudē vai pārbaudē uz vietas iesniedzis SNMS operators, un pamato savus secinājumus ar faktiem, par kuriem SNMS operatoram bijusi iespēja izteikt apsvērumus.
            
            
               2.   Iesniedzot secinājumu ziņojumu kompetentajai iestādei, neatkarīgais eksperts vai pārbaudes uz vietas darba grupa par to paziņo SNMS operatoram. SNMS operatoram ir tiesības piekļūt ziņojumam, ievērojot citu personu un juridisko personu likumīgās intereses savu komercnoslēpumu aizsardzībā. Tiesības uz piekļuvi pārskatam neattiecas uz konfidenciālu informāciju, kas skar trešās personas.
            
         
         
            11. pants
            Nepieteiktas pārbaudes uz vietas
            Neatkarīgi no 7. panta 3. punkta kompetentajai iestādei nav pienākums iepriekš informēt par pārbaudi iestādi, uz kuru attiecas pārbaude uz vietas, esot norādēm, ka pastāv tādi nopietni fakti, kas apdraud SNMS raitu darbību, vai ka minētās iestādes informēšana par nepieciešamību veikt pārbaudi uz vietas var negatīvi ietekmēt tās rezultātus. Šādā gadījumā lēmumā veikt pārbaudi uz vietas norāda iemeslus, kuru dēļ jārīkojas, iepriekš neinformējot minēto iestādi, un to minētajai iestādei iesniedz tikai pēc pārbaudes uzsākšanas.
         
         
            12. pants
            Valodu lietojums saziņā starp kompetento iestādi un SNMS operatoru
            
               1.   Visus dokumentus, kurus SNMS operators, kas pakļauts pārraudzībai saskaņā ar Regulu (ES) Nr. 795/2014 (ECB/2014/28), nosūta kompetentajai iestādei saskaņā ar šī lēmuma 3. pantu, var sagatavot jebkurā no Savienības oficiālajām valodām, ko izvēlas SNMS operators.
            
            
               2.   SNMS operators, uz kuru attiecas pārraudzība, var piekrist izmantot tikai vienu Savienības oficiālo valodu savā rakstiskajā saziņā ar kompetento iestādi. SNMS operators var atsaukt šādu vienošanos par vienas valodas izmantošanu vai, lai paātrinātu procesa norisi, izvēlēties atteikties no šīm tiesībām atsevišķos gadījumos un attiecībā uz dažiem rakstiskiem paziņojumiem, neietekmējot turpmākās procedūras. Vienošanās atsaukšana ietekmē tikai tos pārraudzības procedūras aspektus, kas vēl nav veikti.
            
            
               3.   SNMS operators var lūgt, lai pārbaude, neatkarīga izvērtēšana vai pārbaude uz vietas tiek veikta Savienības oficiālajā valodā, kas nav valoda, par kuru panākta vienošanās pārraudzības procesā. Ja SNMS operators plāno to darīt, SNMS operators kompetentajai iestādei vai neatkarīgajam ekspertam par šo nodomu paziņo pietiekami savlaicīgi pirms pārbaudes, neatkarīgas izvērtēšanas vai pārbaudes uz vietas sākšanas, lai varētu tikt veikt vajadzīgie pasākumi.
            
         
         
            13. pants
            Nobeiguma noteikumi
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Frankfurtē pie Mainas, 2019. gada 26. jūlijā
            
               
                  ECB prezidents
               
               Mario DRAGHI
            
         
         
            (1)  OV L 217, 23.7.2014., 16. lpp.
         
         
            (2)  Pieejami Starptautisko norēķinu bankas interneta vietnē www.bis.org.
         
            (3)  Eiropas Centrālās bankas Regula (ES) 2017/2094 (2017. gada 3. novembris), ar ko groza Regulu (ES) Nr. 795/2014 par sistēmiski nozīmīgu maksājumu sistēmu pārraudzību (ECB/2014/28) (ECB/2017/32) (OV L 299, 16.11.2017., 11. lpp.).